રાણપુર તાલુકામાં આવેલુ ખસ ગામ આજે સમગ્ર જિલ્લામાં તેની લાયબ્રેરી માટે ખાસ્સુ જાણીતુ છે. પણ આ લાયબ્રેરીની ખાસિયત એ છે કે, તેને તાલુકા પંચાયત, જિલ્લા પંચાયત કે રાજય સરકારે નથી બનાવી, પણ તેને બનાવનાર રાણપુરની જન્મભૂમિ હાઈસ્કૂલમાં શિક્ષક તરીકે ફરજ બજાવતા વનરાજસિંહ દેવુભા ચાવડા છે. જેઓ સોની ટીવી પર પ્રસારિત થતી "કૌન બનેગા કરોડપતિ-4" માં વર્ષ 2010માં હોટ સીટ પર બેસીને રૂ. 25 લાખ જેટલી માતબર રકમ જીત્યા હતા. આ રકમ માંથી જ તેમણે પોતાના ગામમા તમામ વર્ગના લોકો માટે ઈનામની રકમાંથી એક જાહેર લાયબ્રેરી બનાવી છે. જેનું નામ "વીર શહીદ સહદેવસિંહ મોરી" છે. સહદેવસિંહ પાકિસ્તાન સરહદે દુશ્મનો સામે લડતા શહીદ થયા હતા. આ લાઈબ્રેરી ભાડાના મકાનમાં ચાલે છે અને દર વર્ષ અંદજે રૂ.20 હજાર ખર્ચ થાય છે.